 NA WANDERI KAMAU MACHO yote ya Wakenya leo Jumanne yataelekezwa katika Bunge la Kitaifa, kuona ikiwa wabunge watawasaliti au watawaokoa dhidi ya baadhi ya mapendekezo ya kuwatoza ushuru watakapojadili na kupigia kura mabadiliko ya vipengele tofauti vya Mswada tata wa Fedha, 2023. Huku Wakenya wakiwa wameshikilia roho mkononi, Rais William Ruto na kiongozi wa Azimio la Umoja, Raila Odinga, wamewarai wabunge wa mirengo ya Kenya Kwanza na Azimio mtawalia kushiriki kwenye upigaji kura huo. Mswada huo unalenga kuisaidia serikali ya Kenya Kwanza kupata Sh130 bilioni kupitia ushuru, ili kufadhili bajeti yake ya Sh3.68 trilioni iliyosomwa wiki iliyopita na Waziri wa Fedha, Prof Njuguna Ndung’u. Rais Ruto amewarai wabunge wake katika Kenya Kwanza waunge mkono mswada huo huku Bw Odinga akiwarai wabunge wake katika Azimio kujitokeza kwa wingi ili kuupinga. Ni shughuli inayoonekana kama makabiliano mengine ya kisiasa baina ya Rais Ruto na Bw Odinga, wiki moja baada ya Kenya Kwanza kupata ushindi mkubwa dhidi ya Azimio na kufanikiwa kuupitisha mswada huo katika hatua ya pili ya kusomwa kwake Bungeni Jumatano wiki iliyopita. Jumatano hiyo, jumla ya wabunge 176 walipiga kura kuupitisha mswada huo ikilinganishwa na 81 walioupinga, matokeo yaliyofasiriwa kuwa ushindi mkubwa wa kisiasa kwa Rais Ruto na mrengo wa Kenya Kwanza. Mbali na wabunge wa Kenya Kwanza, Rais Ruto amewarai wabunge wa Azimio kuunga mkono ripoti ya mswada huo, kwani hilo litamsaidia kupata fedha za kutosha kuendeleza ajenda yake ya maendeleo kupitia kwa ushuru aliopendekeza kuwatoza Wakenya. Kwa upande mwingine, Bw Odinga, kupitia Katibu Mkuu wa ODM, Edwin Sifuna, amewarai wabunge wa Azimio kupinga mswada huo kwani “lengo lake ni kuwakandamiza Wakenya”. Rais Ruto ameeleza nia yake ya kupanua majukwaa ya kuzalishia serikali ushuru, ili kufufua uchumi bila kulazimika kuchukua mikopo kutoka taasisi za kifedha za nje kama vile Benki ya Dunia au Shirika la Fedha Duniani (IMF). “Ikiwa tunataka Kenya ipige hatua kubwa kiuchumi kama baadhi ya nchi za bara Asia, lazima tujitayarishe kufanya maamuzi mazito lakini muhimu. Ushuru pekee ndiyo njia ya kupiga jeki ustawi wa kiuchumi nchini,” akasema Rais Ruto mnamo Jumapili mjini Kakamega, alipohutubu wakati wa hafla ya kutoa shukrani katika Kanisa la Kianglikana Kenya (ACK), Jimbo la Maseno Kaskazini. Bw Odinga ametangaza kuwa wabunge wote wa Azimio wanafaa kuwa Bungeni leo Jumanne ili kupinga upitishaji wake. Kupitia Bw Sifuna, kigogo huyo ameonya kuwa wabunge watakaokosa kufika Bungeni watachukuliwa hatua za kinidhamu. Baadhi ya masuala ambayo yamezua utata katika mswada huo, na ambayo Bw Odinga anayapinga, ni ada ya lazima ya asilimia 1.5 ya ujenzi wa nyumba kwa watu walioajiriwa, ushuru wa jumla kwa mapato ya wafanyabiashara, ada ya lazima kwa magari ya uchukuzi wa umma, pendekezo la kuongeza ushuru unaotozwa mafuta kutoka asilimia nane hadi 16 kati ya mengine. Ijapokuwa Rais Ruto na washirika wake wamejitokeza wazi kuutetea mswada huo, idadi kubwa ya Wakenya imeeleza kutoridhishwa na mapendekezo yake, wakilalama kuwa kuongeza ushuru kutaendelea kupandisha gharama ya maisha. Kulingana na ripoti ya utafiti iliyotolewa wiki iliyopita kwa pamoja na mashirika ya Centre for Fiscal Affairs (CFA) na Twaweza, jumla ya asilimia 93 ya Wakenya wanaupinga mswada huo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  